Erik Selle

John Erik Selle (født 1966) er en norsk pastor og nasjonal- og kristenkonservativ politiker. Siden 2013 har han vært partileder i mikropartiet Konservativt (KON). 

 Bakgrunn 
Erik Selle er sønn av sogneprest John Victor Selle som var generalsekretær i Norsk Misjon i Øst (i dag Stefanusalliansen) fra 1989 til 2002.

Erik Selle vokste opp i Bangladesh, Nepal, USA og Bergen. Da han var to-tre år flyttet familien til Bangladesh der foreldrene i omkring ti år arbeidet som misjonærer for Den norske santalmisjon, en misjonsorganisasjon tilknyttet Den norske kirke. Han har selv uttalt at han slik ble «født inn i troen».Intervju i TV Visjon Norges «Studio Direkte» 24. januar 2024 Selle gikk på internatskole i Katmandu i Nepal, og familien bodde også et år i USA.

Selle er cand.theol. fra Universitetet i Oslo der han tok mellomfag i sosialøkonomi og embetseksamen i teologi i perioden fra 1991 til 1996. Han arbeidet som feltprest i Forsvaret i 1997 og var lærer i Bærum fra 1998 til 2004.Presentasjon på Linked.in Selle er også utdannet ved Heimevernets skole- og kompetansesenter og tjenestegjorde en kort periode som major i Heimevernet Bosnia i 2007.

 Virke 
Selle var fram til 2014 pastor og administrerende direktør i BærumsKirken, en pinsemenighet på Høvik i Bærum som Selle grunnla i 2001 og som nedla virksomheten i 2013. Han har i tillegg blant annet vært styremedlem i Kristenfolket, en kristenkonservativ organisasjon som ble opprettet i 2009.

 Partipolitikk og ideologisk syn 
Erik Selle var tidligere vararepresentant for Høyre i kommunestyret i Bærum. Han har også vært medlem i Fremskrittspartiet.

Selle ble første gang valgt til leder i De Kristne i 2013. Partiet skiftet seinere navn til Partiet De Kristne (PDK). Ved stortingsvalget dette året stilte han som partiets førstekandidat i Nord-Trøndelag. PDK ble dannet som en bygdeliste på Bømlo i Hordaland i 2011. 

I kommunestyre- og fylkestingsvalget 2015 stilte Partiet De Kristne lister i 69 kommuner og 19 fylker. Selle var førstekandidat i Akershus fylke og var også med på partilista for valget i Bærum kommune.PDK i kommunevalget i Bærum 2015 Ved stortingsvalget i 2017 var Selle nominert på førsteplass i både Aust-AgderStortingsvalget 2017. Valglister med kandidater. Stortingsvalget 2017 i Aust-Agder , Aust-Agder fylkeskommune. og Akershus fylkeStortingsvalget 2017. Valglister med kandidater Godkjent av fylkesvalgstyret i Akershus 15.05.2017 , Fylkesvalgstyret i Akershus. og på andreplass i Oslo.Stortingsvalget 2017. Valglister med kandidater. Stortingsvalget 2017 i Oslo, Oslo kommune. Ved valget fikk partiet 0,3 prosent av stemmene. Ved valget i 2021 ble Partiet De Kristne ikke representert på Stortinget, med en oppslutning på 0,35 prosent (10 448 stemmer). Ved Stortingsvalget i 2025 var Selle førstekandidat for partiet, nå under navnet Konservativt, i Vest-Agder og Telemark. Ved dette valget fikk partiet ialt 0,48 prosent oppsutning eller 15 507 stemmer.

Israel-venn og Trump-tilhenger

Selle er profilert «israelvenn» og jobbet tidligere som rådgiver ved Internasjonale Kristne Ambassade Jerusalem, en politisk-religiøs organisasjon som ble opprettet i 1980. Han er særlig opptatt av kristne i Afrika, blant annet som nestformann i The Africa-Israel Initiative. Selle er motstander av sosialisme og tilhenger av markedsøkonomi. Blant politiske kampsaker er styrking av familien og nasjonalstaten, senking av skattenivå og fjerning av pride-markeringer i barnehager og skoler.

I forbindelse med Russlands invasjon av Ukraina i 2022 hevdet redaktør Vebjørn Selbekk at Selle er en av de fremste apologeter for Russlands politikk under president Vladimir Putin, og at han har formidlet russisk propaganda som legitimerer Russlands invasjon. Teolog og frilanssjournalist Steinar Steinkopf Sund anklaget Selle for å videreformidle Putin-propaganda, og hevdet at Selles påstand om at Vesten har en stor del av ansvaret for at den russiske angrepskrigen, ikke holder. 

I et intervju med den alternative nettavisaiNyheter våren 2025 uttrykte Selle ideologisk støtte til den amerikanske presidenten Donald Trump og MAGA-bevegelsen. Det gjaldt blant annet Trumps anklager mot Det demokratiske partiet og byråkratiet i USA («dypstaten»), hans proteksjonistiske toll-politikk og utkastelsen av ulovlige innvandrere. I samme samtale gjentok Selle støtte til Benjamin Netanyahu i Israel og også forståelse for Putins utenrikspolitikk. Han mente der at man kan støtte Ukrainas rett til selvforsvar samtidig som man hevder at Vesten har gjort feilvurderinger av Russlands påståtte historiske traumer og av en mulig fremtidig hypotetisk NATO-utvidelse som omfatter Ukraina. Selle var samtidig kritisk til «woke-ideologi» i Norge, både i politikken og i rettssystemet, og mente ytringsfriheten er truet.

I et intervju med Aftenposten i januar 2026 gjentok Selle støtten til Trump som Selle mente «viser vei for Europa, ved å legitimere en strengere innvandringspolitikk, fokus på nasjonalstaten og kristne og konservative verdier».

 Referanser 

 Eksterne lenker 


Kategori:Norske partiledere
Kategori:Norske pastorer og predikanter i Pinsebevegelsen